Kombinácia liekov.
Dobrý deň urivam eutyrox 125,anopyrin,100,nabilet natlak.JJe to vporiadku súto lieky ktoré sa môžu kombinovat. Ďakujem
Dobrý deň,
ďakujeme za Vašu otázku.
Medzi liekmi Anopyrin a Euthyrox je popisovaná závažná interakcia, ktorej výsledkom je riziko významného vytesňovania tyreoidálnych hormónov z väzby na plazmatické bielkoviny s následným rizikom zvýšenia biologickej účinnosti hormónov štítnej žľazy. Kombinácia liečiv sa neodporúča a ak je podávanie tejto kombinácie nevyhnutné, je potrebné prehodnotiť dávkovanie a tiež pravidelne sledovať plazmatické hladiny tyreoidálnych hormónov.
Medzi liekmi Euthyrox a Nebilet dochádza k interakcii strednej závažnosti. Pri súčasnom podávaní levotyroxínu (Euthyrox) spolu s betablokátormi (Nebilet) sa môže v dôsledku blokády konverzie tyroxínu na trijódtyronín znížiť účinok levotyroxínu. Táto kombinácia je na zváženie predpisujúcim lekárom.
Medzi liekmi Anopirin a Nebilet dochádza k interakcii strednej závažnosti. Kyselina acetylsalicylová (Anopirin) vo vyšších dávkach môže redukovať antihypertenzívny účinok betablokátorov (Nebilet). Rovnako dochádza k interakcii bez klinickej závažnosti, kde pri súčasnom podávaní betablokátorov (Nebilet) a salicylátov (Anopyrin) môže prísť ku vzniku hyperkaliémie. Táto kombinácia je na zváženie predpisujúcim lekárom. V prípade indikácie je potrebné monitorovať hladinu draslíka v krvi a krvného tlaku.
Vzhľadom na to, že výdaj Vami užívaných liekov je viazaný na lekársky predpis, a lekár zvážil pomer prínosu liečby voči prípadnému riziku, odporúčam riadiť sa jeho pokynmi v užívaní.  Ak Vám lieky predpísali viacerí lekári a o užívaní iných liekov neboli informovaní, je potrebné lekárov o užívaní všetkých liekov dodatočne informovať.
S pozdravom
PharmDr. Patrícia Čečková